L 229/28
FI
Euroopan unionin virallinen lehti
18.9.2023
d) sellaisen asianmukaisen liiteasiakirjan toimittaminen, joka osoittaa sen jäsenvaltion tai niiden jäsenvaltioiden, johon tai joihin hakija aikoo perustaa laitoksensa, valmiuden tukea tällaisen laitoksen perustamista; e) sellaisten asianmukaisten politiikkojen olemassaolo, mukaan lukien tekniset suoja- ja täytäntöönpanotoimenpiteet, joilla pyritään varmistamaan julkistamattoman tiedon ja teollis- ja tekijänoikeuksien suoja, erityisesti liikesalaisuuksien luvattoman julkistamisen tai arkaluonteisiin kehitteillä oleviin teknologioihin liittyvien vuotojen estämiseksi.
Komissio antaa ohjeistusta vaadituista tiedoista ja niiden asianmukaisesta muodosta.
3.
Komissio käsittelee hakemukset, tekee päätöksensä ja ilmoittaa siitä hakijoille kuuden kuukauden kuluessa täydellisen hakemuksen vastaanottamisesta.
Jos komissio katsoo, että hakemuksessa annetut tiedot ovat puutteellisia, se antaa hakijalle mahdollisuuden toimittaa hakemuksen täydentämiseksi tarvittavat lisätiedot ilman aiheetonta viivytystä.
Komission päätöksessä määritetään aseman voimassaoloaika hankkeen ennakoidun elinkaaren perusteella.
4.
Komissio seuraa integroitujen tuotantolaitosten ja EU:n avointen tilausvalmistajien perustamisen ja toiminnan edistymistä ja tiedottaa siitä säännöllisesti Euroopan puolijohdeneuvostolle.
5.
Laitoksen toiminnanharjoittaja voi pyytää komissiota tarkistamaan aseman voimassaoloaikaa tai muuttamaan täytäntöönpanosuunnitelmiaan 13 artiklan 3 kohdan tai 14 artiklan 3 kohdan mukaisten vaatimusten noudattamisen osalta, jos se katsoo tällaisen tarkistamisen olevan asianmukaisesti perusteltua odottamattomien ulkoisten olosuhteiden vuoksi.
Komissio voi uudelleentarkastelun perusteella tarkistaa tämän artiklan 3 kohdan mukaisesti myönnetyn aseman voimassaoloaikaa tai hyväksyä täytäntöönpanosuunnitelmien muuttamisen.
6.
Jos komissio toteaa, että laitos ei enää täytä 13 artiklan 3 kohdassa tai 14 artiklan 3 kohdassa säädettyjä vaatimuksia, se antaa integroidun tuotantolaitoksen tai EU:n avoimen tilausvalmistajan toiminnanharjoittajalle mahdollisuuden esittää huomautuksia ja ehdottaa aiheellisia toimenpiteitä.
7.
Komissio voi kumota päätöksen, jolla tunnustetaan integroidun tuotantolaitoksen tai EU:n avoimen tilausvalmistajan asema, jos tunnustaminen perustui hakemukseen, joka sisälsi virheellisiä tietoja, tai jos laitos ei tämän artiklan 5 kohdassa säädetystä menettelystä huolimatta täytä 13 artiklan 3 a kohdassa tai 14 artiklan 3 kohdassa säädettyjä vaatimuksia.
Ennen tällaisen päätöksen tekemistä komissio kuulee Euroopan puolijohdeneuvostoa ilmoitettuaan sille kumoamisen syyt.
Kaikki päätökset, joilla peruutetaan integroidun tuotantolaitoksen tai EU:n avoimen tilausvalmistajan asema, on perusteltava asianmukaisesti, ja toiminnanharjoittajan on voitava hakea siihen muutosta.
8.
Laitokset, joiden asema integroituna tuotantolaitoksena tai EU:n avoimena tilausvalmistajana on peruutettu, menettävät kaikki tästä asetuksesta johtuvat oikeudet, jotka liittyvät tämän aseman tunnustamiseen.
Tällaisiin laitoksiin sovelletaan kuitenkin 26 artiklan 1 kohdassa säädettyä velvoitetta sen ajanjakson ajan, joka alun perin ennakoitiin, kun asema myönnettiin tämän artiklan 3 kohdan mukaisesti, tai jos asemaa tarkistettiin, tämän artiklan 5 kohdassa tarkoitetun tarkistetun voimassaoloajan mukaisesti.
16 artikla
Yleinen etu ja julkinen tuki
1.
Integroitujen tuotantolaitosten ja EU:n avointen tilausvalmistajien katsotaan olevan yleisen edun mukaisia, koska ne edistävät puolijohteiden toimitusvarmuutta ja unionin puolijohde-ekosysteemin häiriönsietokykyä unionissa.
2.
Unionin puolijohde-ekosysteemin toimitusvarmuuden ja häiriönsietokyvyn toteutumiseksi unionissa jäsenvaltiot voivat 18 artiklan mukaisesti soveltaa tukitoimenpiteitä ja antaa hallinnollista tukea integroiduille tuotantolaitoksille ja EU:n avoimille tilausvalmistajille, sanotun kuitenkaan rajoittamatta SEUT 107 ja 108 artiklan soveltamista.